Komisijos sprendimas
2002 m. gruodžio 5 d.
dėl Bendrijos pagalbos finansuojant Armėnijai, Azerbaidžanui ir Gruzijai taikomas padarinių likvidavimo priemones, susijusias su snukio ir nagų ligos kontrole, iš dalies keičiantis Sprendimą 2001/300/EB
(pranešta dokumentu Nr. C (2002) 4806)
(2002/953/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje [1] su paskutiniais pakeitimais, padarytais Sprendimu 2001/572/EB [2], ypač į jo 12 ir 13 straipsnius,
kadangi:
(1) Snukio ir nagų liga ryšium su A, O ir ASIA 1 tipais Armėnijoje, Azerbaidžane, Gruzijoje ir besiribojančiose šalyse yra endeminė. Toje teritorijoje atsiradęs įvairių tipų ir potipių snukio bei nagų ligos virusas ir nauji antigeniškai aiškūs virusai kelia grėsmę Bendrijai ir trukdo Bendrijos remiamoms Turkijos pastangoms kontroliuoti šią ligą.
(2) Bendrija, glaudžiai bendradarbiaudama su Europos Komisija snukio ir nagų ligai kontroliuoti (EUFMD) ir Office international des épizooties (OIE), parėmė 1999 m. ir 2000 m. skubaus vakcinavimo nuo snukio ir nagų ligos kampanijas Armėnijoje, Azerbaidžane, Gruzijoje, panaudodama Patikos fondą 911100/MTF/INT/003/EEB. Ši parama buvo nutraukta dėl trūkumų, kuriuos nustatė bendra Komisijos ir EUFMD ekspertų 2000 m. misija šiose šalyse.
(3) 2002 m. pradžioje Komisijos, EUFMD, Jungtinių Tautų Maisto ir žemės ūkio organizacijos (FAO) ir OIE atstovai kartu su Armėnijos, Azerbaidžano ir Gruzijos vyriausiais veterinarijos pareigūnais parengė vakcinacijos zonos sukūrimo palei pietines šių valstybių sienas programą, kad sustiprintų Turkijos apsaugą nuo snukio ir nagų ligos invazijos.
(4) Bendrija, siekdama sustabdyti snukio ir nagų ligos plitimą, turėtų prisidėti prie padarinių likvidavimo priemonių, siekiant kontroliuoti tą ligą Armėnijoje, Azerbaidžane ir Gruzijoje.
(5) 2001 m. kovo 30 d. Komisijos sprendime 2001/300/EB dėl Bendrijos ir Maisto ir žemės ūkio organizacijos bendradarbiavimo, ypač susijusio su Europos Komisijos snukio ir nagų ligai kontroliuoti vykdoma veikla [3], ir Įgyvendinimo susitarime, sudarytame remiantis tuo sprendimu, numatytos sumos nepakanka šiame sprendime numatytoms išlaidoms padengti. Todėl bendras Bendrijos indėlis į Patikos fondą 911100/MTF/INT/003/EEB turėtų būti padidintas suma, būtina siekiant įgyvendinti bendrą EB/EUFMD/OIE programą snukio ir nagų ligai Armėnijoje, Azerbaidžane ir Gruzijoje kontroliuoti.
(6) Europos Komisijos ir FAO sudarytą Įgyvendinimo susitarimą reikėtų iš dalies pakeisti atsižvelgiant į Sprendimo 2001/300/EB pakeitimus.
(7) Todėl reikėtų atitinkamai iš dalies pakeisti Sprendimą 2001/300/EB.
(8) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Sprendime 2001/300/EB numatytos Patikos fondo 911100/MTF/INT/003/EEB lėšos panaudojamos šioms priemonėms:
a) 1000000 dozių Al(OH)3 pagalbinės trivalentės vakcinos nuo 01, A-Iran 96 ir ASIA 1 tipų snukio ir nagų ligos viruso, kurios galia 6 PD50, įsigijimas;
b) a punkte nurodytų vakcinos dozių pristatymas pagrindinėms Armėnijos, Azerbaidžano ir Gruzijos veterinarijos įstaigoms skubiam neatsparių gyvūnų vakcinavimui palei pietines minėtų valstybių sienas esančiuose rajonuose, remiantis vakcinavimo programa, kuri turi būti nustatyta šių šalių veterinarijos įstaigų ir Europos Komisijos snukio ir nagų ligai kontroliuoti (EUFMD) susitarimo raštu;
c) vakcinavimo kampanijos priežiūra vietoje ir serologinės EUFMD paskirto eksperto priežiūros organizavimas;
d) aprūpinimas tyrimo rinkiniais, skirtais nustatyti nestruktūrinių baltymų antikūnus, vakcinavimo kampanijos kontrolė ir ligos raidos pagrindimas.
2 straipsnis
1 straipsnyje nurodytoms priemonėms įgyvendinti Komisija į Patikos fondą 911100/MTF/INT/003/EEB papildomai perveda 650000 JAV dolerių.
3 straipsnis
Sveikatos ir vartotojų apsaugos Generalinio direktorato generalinis direktorius įgaliojamas kartu su Maisto ir žemės ūkio organizacijos (FAO) EUFMD imtis būtinų priemonių 2 straipsnyje numatytoms priemonėms įgyvendinti.
4 straipsnis
Sprendimas 2001/300/EB iš dalies keičiamas taip:
1. 1 straipsnio 2 dalis pakeičiama taip:
"2. Nuo 2001 m. sausio 1 d. Bendrijos finansinis įsipareigojimas 1 straipsnio dalyje nurodytam fondui yra ne daugiau kaip 2450000 eurų ketveriems metams nuo tos dienos."
2. 2 straipsnio 3 dalis pakeičiama taip:
"3. Sveikatos ir vartotojų apsaugos Generalinio direktorato generalinis direktorius įgaliojamas Komisijos vardu pasirašyti 1 straipsnio dalyje nurodytą įgyvendinimo susitarimą. Be to, jis įgaliojamas sudaryti su FAO iš dalies pakeistą Įgyvendinimo susitarimą, kad būtų atsižvelgta į 1 straipsnio 2 dalies pakeitimus."
5 straipsnis
Šis sprendimas skirtas valstybėms narėms.
Priimta Briuselyje, 2002 m. gruodžio 5 d.